送路都曹
作者：蘇軾
朝代：宋

paragraphs: 積雪困桃李，春心誰爲容。
淮光釀山色，先作歸意濃。
我亦倦游者，君恩繫疏慵。
欲留耿介士，伴我衰遲蹤。
吏課升斗積，崎嶇等鉛舂。
那將露電身，坐待收千鍾。
結髮空百戰，市人看先封。
誰能搔白首，抱關望夕烽。
子意諒已成，我言寧復從。
恨無乖崖老，一洗芥蒂胸。
我田荆溪上，伏臘亦粗供。
懷哉江南路，會作林下逢。